रेजिना किंग

**रेजिना रेने किंग** (जन्म १५ जानेवारी १९७१) ही एक अमेरिकन अभिनेत्री आणि दिग्दर्शक आहे. तिला अकादमी पुरस्कार, गोल्डन ग्लोब पुरस्कार आणि चार प्राइमटाइम एमी पुरस्कारांसह विविध पुरस्कार मिळाले आहेत. २०१९ मध्ये, *टाइम* मासिकाने तिला जगातील १००  प्रभावशाली व्यक्तींपैकी एक म्हणून नोंदवले होते.

*२२७* (१९८५-१९९०) या दूरचित्रवाणी मालिकेत ब्रेंडा जेनकिन्सच्या भूमिकेसाठी किंगने प्रथम प्रेक्षकांचे लक्ष वेधले. तिच्या त्यानंतरच्या भूमिकांमध्ये *फ्रायडे* (१९९५), ॲनिमेटेड मालिका *द बूनडॉक्स* (२००५-२०१४), आणि क्राइम दूरचित्रवाणी मालिका *साउथलँड* (२००९-२०१३) यांचा समावेश होता. तिला एबीसी अँथॉलॉजी मालिका *अमेरिकन क्राइम* (२०१५-२०१७), नेटफ्लिक्स लघु मालिका *सेव्हन सेकंद* आणि एचबीओ मालिका *वॉचमन* (२०१९) मधील तिच्या भूमिकांसाठी चार प्राइमटाइम एम्मी पुरस्कार मिळाले. तिच्या इतर दूरचित्रवाणी भूमिकांमध्ये ड्रामा मालिका *द लेफ्टओव्हर्स* (२०१५–२०१७) आणि सिटकॉम *द बिग बँग थिअरी* (२०१३–२०१९) यांचा समावेश आहे.

*बॉईज एन द हूड* (१९९१), *पोएटिक जस्टिस* (१९९३), *ए थिन लाइन बिटवीन लव्ह अँड हेट* (१९९६), *हाऊ स्टेला गॉट हर ग्रूव्ह बॅक* (१९९८), आणि *रे* (२००४), या चित्रपटांमध्ये तिने सहाय्यक भूमिका केल्या आहेत. तसेच *डाउन टू अर्थ* (२००१), *लीगली ब्लॉन्ड २: रेड, व्हाईट अँड ब्लोंड* (२००३), *अ सिंड्रेला स्टोरी* (२००४), आणि *मिस कॉन्जेनिलिटी २: आर्म्ड अँड फॅब्युलस* (२००५) या कॉमेडी चित्रपटांमध्ये देखील तिचे पात्र आहेत. *इफ बील स्ट्रीट कुड टॉक* या २०१८ मधील चित्रपटातील तिच्या अभिनयासाठी तिने सर्वोत्कृष्ट सहाय्यक अभिनेत्रीसाठी अकादमी पुरस्कार आणि गोल्डन ग्लोब पुरस्कार मिळवून समीक्षकांची प्रशंसा मिळवली आहे. त्यानंतर तिने *द हार्डर दे फॉल* (२०२१) मध्ये काम केले आहे.

किंगने २०१५ आणि २०१६ मध्ये *स्कँडल* आणि २०१७ मध्ये *दिस इज अस* यासह अनेक दूरचित्रवाणी शोसाठी अनेक भागांचे दिग्दर्शन केले आहे. तिने २०१० मध्ये जेहेमच्या " फाइंडिंग माय वे बॅक " गाण्यासाठी संगीत व्हिडिओ देखील दिग्दर्शित केला आहे. किंगच्या चित्रपट दिग्दर्शनात पदार्पण २०२० मधील *वन नाईट इन मियामी...* या चित्रपटाद्वारे झाला. ह्याने तिला सर्वोत्कृष्ट दिग्दर्शकासाठी गोल्डन ग्लोब अवॉर्ड आणि फर्स्ट टाइम फीचर फिल्मसाठी डायरेक्टर्स गिल्ड ऑफ अमेरिका अवॉर्डसाठी नामांकन मिळालं. सर्वोत्कृष्ट दिग्दर्शकासाठी गोल्डन ग्लोब पुरस्कारासाठी नामांकन मिळालेली ही दुसरी कृष्णवर्णीय महिला ठरली.

## प्रारंभिक जीवन आणि शिक्षण 
रेजिना रेने किंगचा जन्म १५ जानेवारी १९७१, लॉस एंजेलस काउंटी, कॅलिफोर्निया येथे झाला. ती व्ह्यू पार्क-विंडसर हिल्समध्ये मोठी झाली. तिचे पूर्वज गुलाम व्यापाराचा भाग होते व मुळचे सिएरा लिओन, लायबेरिया आणि सेनेगल येथील होते. तिचे आईवडील मात्र दोघेही दक्षिण अमेरिकेतील आहेत. तीची आई ग्लोरिया जीन (शिक्षक) आणि वडील थॉमस हेन्री किंग जूनियर (इलेक्ट्रीशियन) आहे. तिच्या पालकांचा १९७९ मध्ये घटस्फोट झाला. तिची धाकटी बहीण माजी अभिनेत्री रीना किंग आहे, जी *व्हॉट्स हॅपनिंग नाऊ!!*  या कार्यक्रमात दिसली होती.

किंगने वेस्टचेस्टर हायस्कूलमध्ये शिक्षण घेतले व १९८८ मध्ये पदवी प्राप्त केली. तिने नंतर युनिव्हर्सिटी ऑफ सदर्न कॅलिफोर्नियामध्ये कम्युनिकेशन्सचा अभ्यास केला, जेव्हा तिला अभिनयाची आवड लक्षात आली व दोन वर्षांनी अभ्यास सोडला.

## वैयक्तिक जीवन 
किंगचे लग्न इयान अलेक्झांडर सीनियरशी १९९७ ते २००७ पर्यंत होते. त्यांचा मुलगा, इयान अलेक्झांडर जुनियर, जो १९९६ मध्ये जन्मला आणि नंतर डिस्क जॉकी आणि रेकॉर्डिंग कलाकार बनला.  २१ जानेवारी २०२२ रोजी वयाच्या २६ व्या वर्षी तिच्या मुलाने आत्महत्या केली.

## संदर्भ 
वर्ग:हयात व्यक्ती
वर्ग:इ.स. १९७१ मधील जन्म
वर्ग:ऑस्कर पुरस्कार विजेत्या सहाय्यक अभिनेत्री‎
वर्ग:एमी पुरस्कारविजेते
वर्ग:गोल्डन ग्लोब पुरस्कारविजेते